Krajská prokuratúra Prešov 
Masarykova 16, 080 01 Prešov 1 	

Sp. zn. : Kv 25/09/7700	Prešov, 9.2.2012
EEČ : 2-53-1-2012

U Z N E S E N I E

Trestná vec:	obvinený XXXXX  
Prečin:	neoprávnené vyrobenie a používanie elektronického platobného prostriedku a inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Krajskej prokuratúry Prešov
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko:  XXXXX
sa v skúšobnej dobe, určenej uznesením prokurátora Krajskej prokuratúry Prešov zo dňa 10.2.2010, spisová značka Kv 25/09/7700, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 25.3.2009 v čase okolo 15.50 h., v mieste trvalého bydliska v XXXXX, na ul. XXXXX, vybral z voľne položeného ruksaku, patriaceho jeho matke XXXXX, plastové puzdro s rôznymi dokladmi a z týchto zobral platobnú kartu zn. VISA č. XXXXX, ktorá bola vydaná k účtu č. XXXXX, vedeného v XXXXX na meno XXXXX a za použitia tejto karty a  PIN kódu, ktorý mala XXXXX uložený medzi rôznymi písomnosťami v mieste trvalého bydliska, vykonal bez jej vedomia toho istého dňa v čase o 15.54 h. v bankomate XXXXX výber finančnej hotovosti vo výške 10,- € a následne sa vrátil do miesta trvalého bydliska a túto platobnú kartu uložil na pôvodné miesto, čím spôsobil XXXXX škodu vo výške 10,- €,    

Uznesením prokurátora Krajskej prokuratúry Prešov zo dňa 10.2.2010, spisová značka Kv 25/09/7700, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
18 mesiacov
Odôvodnenie:
Vyšetrovateľ OR PZ, ÚJaKP v Poprade uznesením podľa § 199 ods. 1 Tr. por.,  sp. zn.: ČVS: ORP-599/OEK-PP-2009 zo dňa 12.5.2009 začal trestné stíhanie za prečin neoprávneného vyrobenia a používania elektronického platobného prostriedku a inej platobnej karty podľa § 219 ods. 1 Tr. zák. na tom skutkovom základe, ako je uvedené vo výrokovej časti citovaného uznesenia.

Vyšetrovateľ OR PZ, ÚJaKP v Poprade uznesením podľa § 206 ods. 1 Tr. por.  sp. zn.: ČVS: ORP-599/OEK-PP-2009 z  26.06.2009 vzniesol obvinenie XXXXX za prečin neoprávneného vyrobenia a používania elektronického platobného prostriedku a inej platobnej karty podľa § 219 ods. 1 Tr. zák. na tom skutkovom základe, ako je uvedené vo výrokovej časti citovaného uznesenia.

	Uznesením prokurátora Krajskej prokuratúry Prešov, sp. zn. Kv 25/09-13 z 10.2.2010, bolo trestné stíhanie obvineného podľa § 216 ods. 1  Trestného poriadku podmienečne zastavené a súčasne mu bola podľa § 216 ods. 2 Trestného poriadku  určená skúšobná doba  v trvaní 18 mesiacov. Toto uznesenie nadobudlo právoplatnosť  12.3.2010.

	Obvinený sa od 16.6.2009 do 7.10.2010 nachádzal vo vyšetrovacej väzbe v Ústave na výkon väzby v Prešove v súvislosti s trestným konaním v inej jeho trestnej veci. Dňa 7.10.2010 nastúpil výkon trestu odňatia slobody, ktorý mu bol uložený v trestnej veci vedenej na Okresnom súde v Prešove pod sp.zn. 5T 104/2009, pričom dňa 26.10.2010 bol premiestnený do Ústavu na výkon trestu odňatia slobody v Leopoldove.

Z vyššie uvedeného vyplýva, že v čase plynutia skúšobnej doby sa obvinený nachádzal vo vyšetrovacej väzbe v Ústave na výkon väzby v Prešove a následne v Ústave na výkon trestu odňatia slobody v Leopoldove. 

Z hodnotenia Ústavu na výkon väzby a Ústavu na výkon trestu odňatia slobody v Prešove z 7.2.2012 vyplýva, že správanie obvineného XXXXX počas výkonu väzby bolo v súlade so stanoveným ústavným poriadkom, s obvinenými na cele vychádzal dobre a nezhody nevyvolával. K príslušníkom ZVJS sa správal slušne a ich príkazy plnil bez pripomienok. V cele a osobných veciach udržiaval poriadok na požadovanej úrovni. Disciplinárne potrestaný ani odmenený nebol.

Z hodnotenia Ústavu na výkon trestu odňatia slobody a Ústavu na výkon väzby v Leopoldove z 24.1.2012 vyplýva, že správanie a vystupovanie obvineného je na požadovanej úrovni, ústavný poriadok dodržiava. Neboli zaznamenané negatívne poznatky v kolektíve odsúdených. Obvinený je znášanlivý, skôr priateľský, konfliktné situácie nevyhľadáva. Bol jedenkrát disciplinárne odmenený dňa 26.9.2011 za vzorné plnenie pracovných povinností. Disciplinárne potrestaný nebol.

Ďalej boli vyžiadané aj správy o povesti obvineného z XXXXX a XXXXX, pričom takto neboli zistené žiadne ďalšie skutočnosti vylučujúce učiniť záver o vedení riadneho života obvineného v priebehu skúšobnej doby.

Z odpisu registra trestov GP SR vyplýva, že obvinený nebol odsúdený za žiadnu ďalšiu trestnú činnosť spáchanú v priebehu skúšobnej doby. Rovnako nie je v súčasnosti ani trestne stíhaný za trestnú činnosť spáchanú v priebehu skúšobnej doby, čo bolo zistené z príslušných informačných systémov GP SR.

Vyžiadanými písomnými správami a lustráciami v príslušných informačných systémoch bola teda preukázané, že obvinený v priebehu skúšobnej doby, t.j. od 12.3.2010 do 12.9.2011, viedol riadny život a nedopustil sa ďalšej trestnej činnosti, čím sa v skúšobnej dobe podmienečného zastavenia trestného stíhania osvedčil.
	
	Vzhľadom na vyššie uvedené bolo preto potrebné rozhodnúť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora krajskej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Bačo
prokurátor